Schubert András

*Feladatlista*

Lélegezni • Sírni • Enni

Forgolódni • Mászni • Felkapaszkodni • Felállni • Járni

Mindenféle embereket felismerni • Különféle hangokat hallatni • Beszélni

Dolgokat szétszedni • Dolgokat összerakni

Rajzolni • Labdázni • Cipőt befűzni

Betűket elolvasni • Szavakat elolvasni • Számolni • Írni

Biciklizni • Bukfencezni

Bogarakat gyűjteni • Tizenegyest rúgni • Becsavarni, mint Czibor

Megtudni, hogyan születik a gyerek

Gitározni • Szaxofonozni • Dobolni

Megtudni, hogyan nem születik gyerek

Megszerezni Paul Ankától a Dianát

Motorbiciklizni • Jogosítványt szerezni • Venni egy használt kis Opelt

Felhívni Mártit • Felhívni Ildikót • Felhívni Julit • Nőgyógyászt keresni

Érettségi találkozóra helyet foglalni 40 főre

Felhívni Mártit • Felhívni Ildikót • Felhívni Emesét

Időpontot egyeztetni az önkormányzatnál • Időpontot egyeztetni a plébánossal

Lakást bérelni • Venni egy rendes autót

Megszerezni az új Illés lemezt

Pszichológust keresni • Ügyvédet keresni

Felhívni Mártit • Felhívni Ildikót • Felhívni Esztert

Időpontot egyeztetni az önkormányzatnál • Időpontot egyeztetni a rabbival

Lakást keresni • Nőgyógyászt keresni • Gyerekorvost keresni

Beszélni a bölcsőde vezetőjével • Beszélni az óvoda vezetőjével • Beszélni az iskolaigazgatóval

Kazettára venni az új Queen lemezt

Nagyobb lakást keresni • Venni egy nagyobb autót

Teniszezni • Síelni • Golfozni

Ortopéd sebészt keresni • Gyógytornászt keresni

Rendelni egy terepjárót • Lemondani a terepjárót

Felhívni Zolit a minisztériumban • Felhívni Ágit az önkormányzatnál • Érdeklődni a Munkaügyi központnál

Megtanulni angolul • Megtanulni Javascriptben programozni

Az autót eladni • BKV bérletet venni

Gondozót találni anyuhoz • Ápolóotthont találni anyunak • Gyászjelentést készíttetni

Felhívni Mártit • Felhívni Ildikót • Felíratni Eszter gyógyszereit

Érettségi találkozóra helyet foglalni 25 főre

Új szemüveget csináltatni • Bejelentkezni hallásvizsgálatra

Érettségi öltönyt csináltatni Lacikának

Letöltetni Lacikával az új Oasis lemezt

Diplomaajándékot venni Lacikának

Venni egy használt kis Opelt • Venni egy nagyobb autót • Venni egy terepjárót

Szőlészeti könyveket keresni • Borászati könyveket keresni • Találni egy jó pálinkafőzdét

Dietetikust keresni • Masszőrt keresni • Urológust keresni

Megtanulni sakkozni • Megtanulni bridzselni

Felhívni Mártit • Felhívni Ildikót • Megtanítani Esztert bridzselni

Lefoglalni a helyet a mediterrán hajóútra • Lemondani a foglalást a mediterrán hajóútra

Belgyógyászt keresni Eszternek • Onkológust keresni Eszternek • Reménykedni

Gondozót találni Eszternek • Ápolóotthont találni Eszternek • Gyászjelentést készíttetni

Felhívni Mártit • Felhívni Ildikót • Virágot vinni Eszter sírjára

Nem elfelejteni bevenni a gyógyszereimet

Lefoglalni egy helyet egy mediterrán hajóútra • Lefoglalni egy helyet egy Karib-tengeri hajóútra

Bejelentkezni a belgyógyászhoz • Bejelentkezni az urológushoz • Kardiológust keresni

Új szemüveget csináltatni • Hallókészüléket csináltatni

Megtanítani Kislacikát biciklizni • Megtanítani Kislacikát dobolni • Megtanítani Kislacikát sakkozni

Letölteni a Kaláka lemezeket

Nem elfelejteni bevenni a gyógyszereimet

Felhívni Mártit • Virágot vinni Ildikó sírjára • Virágot vinni Eszter sírjára

Érettségi találkozóra helyet foglalni 10 főre

Megtanulni használni a Skype-ot • Táv-sakkleckéket összeállítani Kislacikának

A telefonomra tölteni egy Slágermúzeum válogatást

Repülőjegyet venni Laciékhoz • Túró Rudit venni Laciéknak • Magyar népmeséket venni Kislacikának

Nem elfelejteni bevenni a gyógyszereimet

Virágot vinni Márti sírjára • Virágot vinni Ildikó sírjára • Virágot vinni Eszter sírjára

Enni • Sírni • Lélegezni

Aludni • Aludni • Aludni